Oficialusis leidinys L 175 , 03/07/1997 p. 0006 - 0007



Komisijos reglamentas (EB) Nr. 1278/97 1997 m. liepos 2 d. iš dalies keičiantis Reglamentą (EB) Nr. 577/97, nustatantį tam tikras išsamias Tarybos reglamento (EB) Nr. 2991/94, nustatančio tepiųjų riebalų standartus bei Tarybos reglamento (EEB) Nr. 1898/87 dėl pavadinimų, naudojamų prekiaujant pienu ir pieno produktais, apsaugos, taikymo taisykles (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1994 m. gruodžio 5 d. Tarybos reglamentą (EB) Nr. 299/94, nustatantį tepiųjų riebalų standartus [1], ypač į jo 8 straipsnį, atsižvelgdama į 1987 m. liepos 2 d. Tarybos reglamentą (EEB) Nr. 1898/87 dėl pavadinimų, naudojamų prekiaujant pienu ir pieno produktais, apsaugos [2] su paskutiniais pakeitimais, padarytais Austrijos, Suomijos ir Švedijos Stojimo aktu, ypač į jo 4 straipsnio 2 dalį, kadangi 1997 m. balandžio 1 d. Komisijos reglamento (EB) Nr. 577/97, nustatančio tam tikras išsamias Tarybos reglamento (EB) Nr. 2991/94, nustatančio tepiųjų riebalų standartus bei Tarybos reglamento (EEB) Nr. 1898/87 dėl pavadinimų, naudojamų prekiaujant pienu ir pieno produktais, apsaugos, taikymo taisykles [3], 2 straipsnio 1 dalyje nustatomos riebalų kiekio tepiuosiuose riebaluose nurodymo taisyklės; kadangi Reglamento (EB) Nr. 577/97 2 straipsnio 2 dalyje buvo numatyta leidžianti nukrypti nuostata, siekiant deramai valdyti sviesto rinką; kadangi ši nuostata iš dalies palengvina gamintojui produkto žymėjimą; kadangi todėl tikslinga taikyti tokią pačią leidžiančią nukrypti nuostatą margarinui ir mišiniams; kadangi Reglamento (EB) Nr. 2991/94 2 straipsnio 2 dalies antroje pastraipoje yra numatyta, kad to reglamento priede pateikti prekės aprašymai yra skirti tiems produktams, kurie atitinka tame priede nustatytus kriterijus; kadangi dėl to, kaip nurodyta Reglamente (EB) Nr. 577/97, prekių ženklai, kuriuose naudojami tokie aprašymai, gali toliau būti naudojami tik tokius kriterijus atitinkantiems produktams; be to, kadangi pagal Reglamentą (EEB) Nr. 1898/87, prekės aprašymas "sviestas" gali būti naudojamas tik pieno produktams; kadangi 1995 m. sausio 1 d., įstojus trims naujoms valstybėms narėms, Reglamentuose (EEB) Nr. 1898/87 ir (EB) Nr. 2991/94 nebuvo numatyta jokia nuostata dėl pereinamojo laikotarpio prekių ženklams, kuriuose yra prekės aprašymas "sviestas", ir kuris naudojamas produktams, neatitinkantiems nustatytų kriterijų; kadangi atsižvelgiant į dideles ekonomines prisitaikymo pastangas, ši padėtis nuostolinga tokius registruotus prekių ženklus turintiems ūkio subjektams; kadangi nuo šiol turėtų būti numatytas pereinamasis laikotarpis, kad jie galėtų prisitaikyti prie naujų sąlygų; kadangi tai taikoma tik registruotiems prekių ženklams, kuriuose naudojamas prekės aprašymas "sviestas"; kadangi atitinkami vadybos komitetai per jų pirmininkų nustatytą laikotarpį nepareiškė nuomonės, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 577/97 iš dalies keičiamas taip: 1) 2 straipsnio 2 dalyje "priedo A dalies 1 punkte nurodytuose produktuose" pakeičiama į "priedo A dalies 1 punkte, B dalies 1 punkte ir C dalies 1 punkte nurodytuose produktuose"; 2) pridedamas 5a straipsnis: "5a straipsnis Kai prekės ženklas, įregistruotas Austrijoje, Suomijoje ar Švedijoje iki 1995 m. sausio 1 d., kuriame yra Reglamento (EB) Nr. 2991/94 priedo A dalies 1 punkte nurodytas prekės aprašymas "sviestas", iki tos dienos buvo naudojamas produktams, neatitinkantiems to priedo A dalies 1 punkto reikalavimų, jis ir toliau gali būti taikomas tokiems produktams dešimties metų pereinamuoju laikotarpiu, skaičiuojamu nuo pirmiau minėtos datos." 2 straipsnis Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1997 m. liepos 2 d. Komisijos vardu Franz Fischler Komisijos narys [1] OL L 316, 1994 12 9, p. 2. [2] OL L 182, 1987 7 3, p. 36. [3] OL L 87, 1997 4 2, p. 3. --------------------------------------------------